Document ID: /roh_data/filtered/fineweb-2-filterrobots_roh.jsonl.gz/15923

Las examinaziuns vi da l'aviun dal medem tip ch'è crudà giu questa stad a Flem hajan mussà donns structurals vi da las alas. Quai resorta d'in rapport intermediar dal SUST, il post d'examinaziun d'accidents. Tar ils donns sa tractia da sfessas e corrosiun vi da l'asta principala da l'aviun – l'element purtant da l'ala e vi d'ulteriuras parts da l'aviun. Quels donns n'eran betg vegnids chattads durant lavurs da revisiun ed èn pir vegnids scuverts a maun dals tocs restants da l'aviuin.
Examinaziun tecnica anc betg terminada
Ils donns na sajan dentant tenor las enconuschientschas da fin uss betg il motiv per la crudada. Er na dettia actualmain nagins indizis che problems tecnics hajan chaschunà la crudada da l'aviun. Las examinaziuns tecnicas n'èn dentant anc betg terminadas.
Cunquai ch'ils dus aviuns Ju-52 ch'èn staziunads a Dübendorf correspundan tant da la vegliadetgna nà sco er da las uras da sgular a la maschina crudada giu, sto uss vegnir cumprovà ch'ils dus aviuns n'han betg quels donns. Fin che quest mussament è fatg u eventuals donns cumadads, na dastgan ils dus aviuns betg vegnir sgulads, scriva l'Uffizi federal d'aviatica civila.
Ju-Air accepta decisiun
La Ju-Air, la possessura da l'aviun crudà giu, accepta la decisiun dal Bazl e lascha examinar ils dus aviuns. L'inquisiziun da l'accident dura probabel anc fin l'atun da l'auter onn.
RR novitads 15:00